SL Uradni list Evropske unije C 89/3

Obvestilo o začetku pregleda zaradi izteka protidampinških ukrepov, ki veljajo za uvoz kalijevega klorida s poreklom iz Belorusije in Rusije

(2005/C 89/03)

Po objavi obvestila o bližnjem izteku veljavnosti (1) protidampinških ukrepov, ki veljajo za uvoz kalijevega klorida s poreklom iz Belorusije, Rusije in Ukrajine, je Komisija skladno s členom 11(2) Uredbe Sveta (ES) št. 384/96 (2) („osnovne uredbe“) prejela zahtevek za pregled. Zahtevek za pregled zadeva uvoz kalijevega klorida s poreklom iz Belorusije in Rusije („zadevni državi“).

1. Zahtevek za pregled

Zahtevek je 10. februarja 2005 vložilo Evropsko združenje proizvajalcev kalijevega karbonata (APEP) („vlagatelj“) v imenu proizvajalcev, ki predstavljajo glavni delež, v tem primeru več kot 99 %, celotne proizvodnje kalijevega klorida v Skupnosti.

2. Izdelek

Izdelek, ki ga je potrebno pregledati, je kalijev klorid s poreklom iz Belorusije in Rusije („zadevni izdelek“), ki se trenutno uvršča pod oznake KN 3104 20 10, 3104 20 50, 3104 20 90, ter posebne mešanice, ki se trenutno uvrščajo pod oznake KN ex 3105 20 10, ex 3105 20 90, ex 3105 60 90, ex 3105 90 91 in ex 3105 90 99. Te oznake KN so navedene samo informativno.

3. Obstoječi ukrepi

Trenutno veljavni ukrepi zajemajo dokončne protidampinške dajatve, uvedene z Uredbo Sveta (ES) št. 3068/92 (3).

4. Razlogi za pregled

Zahtevek temelji na izhodišču, da bi iztek veljavnosti ukrepov verjetno povzročil nadaljevanje ali ponovitev dampinga in škodil industriji Skupnosti.

V skladu z določbami člena 2(7) osnovne uredbe je vlagatelj določil normalno vrednost za Belorusijo na podlagi cene v ustrezni državi s tržnim gospodarstvom, ki je navedena v odstavku 5.1(d) tega obvestila. Domneva o nadaljevanju dampinga temelji na primerjavi normalne vrednosti, kakor je določena v prejšnjem stavku, z izvoznimi cenami zadevnega izdelka, ko se proda za izvoz v EU.

Domneva o nadaljevanju dampinga za Rusijo temelji na primerjavi normalne vrednosti, določeni na podlagi domačih cen in računsko določene normalne vrednosti, z izvoznimi cenami zadevnega izdelka, ko se proda za izvoz v EU.

Na tej podlagi preračunane stopnje dampinga so znatne.

Glede ponovnega pojava dampinga se trdi, da za izvoz iz zadevnih držav v ostale tretje države ali ozemlja, kot so na primer Kitajska, Brazilija, Norveška, Švica, Indija in Severna Amerika veljajo dampinške cene.

Vlagatelj je predložil dokaze, da se je obseg uvoza zadevnega izdelka iz Belorusije in Rusije povečal tako v absolutnem smislu kakor tudi v smislu tržnega deleža.

Trdi se tudi, da obseg in cene zadevnega uvoženega izdelka med drugim še naprej negativno vplivajo na tržni delež, prodane količine in raven cen, ki jih zaračunava industrija Skupnosti, kar bistveno škodi celotnemu delovanju in finančnemu stanju industrije Skupnosti.

Vlagatelj tudi trdi, da obstaja verjetnost za nadaljevanje škodljivega dampinga. Vlagatelj v zvezi s tem predlaga dokaze, da bi se lahko v primeru prenehanja veljavnosti ukrepov zaradi neizrabljenih proizvodnih zmogljivosti in/ali predvidenega povečanja proizvodnih zmogljivosti v zadevnih državah, trenutna višina uvoza zadevnega izdelka verjetno povečala.

Poleg tega vlagatelj trdi, da bi se občutljivi položaj industrije Skupnosti še dodatno poslabšal, če bi bilo dovoljeno sedanje ukrepe odpraviti, ter da bi ponoven pojav znatnejšega uvoza po dampinških cenah iz zadevnih držav verjetno še dodatno škodoval industriji Skupnosti.

5. Postopek

Po posvetovanju s svetovalnim odborom je Komisija ugotovila, da obstaja dovolj dokazov, ki opravičujejo začetek pregleda zaradi izteka ukrepov, zato začenja pregled v skladu s členom 11(2) osnovne uredbe.

5.1. Postopek za ugotavljanje verjetnosti dampinga in škode

Preiskava bo ugotovila, ali je ali ni verjetno, da bi iztek ukrepov povzročil nadaljevanje ali ponovitev dampinga in škode.

(a) Vzorčenje

Glede na pričakovano število strank, vpletenih v ta postopek, se lahko Komisija v skladu s členom 17 osnovne uredbe odloči za vzorčenje.

(i) Vzorčenje za uvoznike

Da bi lahko Komisija odločila, ali je vzorčenje potrebno in, če je, izbrala vzorec, se vsi izvozniki ali predstavniki, ki jih zastopajo, naprošajo, da se javijo Komisiji in ji v roku, določenem v odstavku 6(b)(i), in v obliki, navedeni v odstavku 7 tega obvestila, posredujejo naslednje podatke o svojem podjetju oziroma podjetjih:

— ime, naslov, naslov elektronske pošte, številka telefona, številka telefaksa in/ali številka teleksa ter ime kontaktne osebe,

— celotni promet družbe v eurih v obdobju od 1. januarja 2004 do 31. decembra 2004,

— skupno število zaposlenih,

— natančen opis dejavnosti podjetja v zvezi z zadevnim izdelkom,

— količino v tonah in v eurih izraženo vrednost uvoza in nadaljnje prodaje uvoženega zadevnega izdelka na trgu Skupnosti v obdobju od 1. januarja 2004 do 31. decembra 2004,

— imena in natančen opis dejavnosti vseh povezanih podjetij, vključenih v proizvodnjo in/ali prodajo zadevnega izdelka,

— kakršne koli druge pomembne podatke, ki bi lahko Komisiji pomagali pri izbiri vzorca,

— navedba o tem, ali družba ali družbe soglašajo s svojo vključitvijo v vzorec, kar pomeni, da izpolnijo vprašalnik in se strinjajo s preverjanjem navedenih podatkov na kraju samem.

Za pridobitev podatkov, za katere Komisija meni, da so nujni za izbiro vzorca uvoznikov, lahko Komisija dodatno vzpostavi stike z vsemi znanimi združenji uvoznikov.

(ii) Končna izbira vzorca

Vse zainteresirane stranke, ki želijo predložiti kakršne koli ustrezne podatke glede izbire vzorca, morajo to narediti v roku, določenem v odstavku 6(b)(ii) tega obvestila.

Komisija namerava opraviti končno izbiro vzorca po posvetovanju z zadevnimi strankami, ki bodo izrazile pripravljenost za vključitev v vzorec.

Podjetja, vključena v vzorec, morajo izpolniti vprašalnik v roku, določenem v odstavku 6(b)(iii) tega obvestila, in sodelovati v okviru preiskave.

(b) Vprašalniki

Da bi Komisija pridobila podatke, za katere meni, da so potrebni za njeno preiskavo, bo poslala vprašalnike industriji Skupnosti in vsem združenjem proizvajalcev Skupnosti, izvoznikom/proizvajalcem v Belorusiji in Rusiji, vsem združenjem izvoznikov/proizvajalcev, uvoznikom in vsem združenjem uvoznikov, navedenim v zahtevi ali sodelujočim v preiskavi, ki je privedla do ukrepov, ki so predmet tega pregleda, ter organom zadevnih držav izvoznic.

V vsakem primeru se morajo vse zainteresirane stranke po telefaksu nemudoma javiti Komisiji, da bi ugotovile, ali so navedene v zahtevku, in po potrebi zahtevale vprašalnik, v roku, določenem v odstavku 6(a)(i) tega obvestila, glede na to, da velja rok, določen v odstavku 6(a)(ii) tega obvestila, za vse zainteresirane stranke.

Komisija mora te podatke in ustrezna dokazila prejeti v roku, določenem v točki 6(a)(ii) tega obvestila.

(c) Zbiranje podatkov in izvedba zaslišanj

Vse zainteresirane stranke so vabljene, da izrazijo svoja mnenja, predložijo poleg izpolnjenih vprašalnikov še druge podatke in priskrbijo ustrezna dokazila. Komisija mora te podatke in ustrezna dokazila prejeti v roku, določenem v točki 6(a)(ii) tega obvestila.

Poleg tega lahko Komisija zasliši zainteresirane stranke, če le-te vložijo zahtevek za zaslišanje in v njem navedejo posebne razloge, zaradi katerih bi morale biti zaslišane. Ta zahtevek mora biti vložen v roku, določenem v točki 6(a)(iii) tega obvestila.

(d) Izbira države s tržnim gospodarstvom

V prejšnji preiskavi je Kanada uporabljena kot ustrezna država s tržnim gospodarstvom za namen določitve normalne vrednosti v Belorusiji. Komisija namerava Kanado ponovno uporabiti v ta namen. Zainteresirane stranke so vabljene, da podajo pripombe glede primernosti te države v posebnem roku, določenem v točki 6(c) tega obvestila.

5.2. Postopek za presojo interesa Skupnosti

V skladu s členom 21 osnovne uredbe in v primeru potrditve verjetnosti nadaljnjega ali ponovnega dampinga in nastajanja škode se sprejme odločitev glede tega, ali bi bilo ohranjanje ali razveljavitev protidampinških ukrepov v nasprotju z interesom Skupnosti. V ta namen se lahko industrija Skupnosti, uvozniki, njihova predstavniška združenja, reprezentativni uporabniki in reprezentativne potrošniške organizacije, če dokažejo, da obstaja objektivna povezava med njihovo dejavnostjo in zadevnim izdelkom, javijo Komisiji in ji sporočijo podatke v rokih, določenih v odstavku 6(a)(ii) tega obvestila. Stranke, ki ravnajo skladno s prejšnjim stavkom, lahko zaprosijo za zaslišanje, pri čemer navedejo razloge, zakaj naj bi bili zaslišane, v roku, določenem v odstavku 6(a)(iii) tega obvestila. Upoštevati je treba, da se bodo podatki, predloženi v skladu s členom 21, upoštevali samo, če bodo ob predložitvi podprti z dejanskimi dokazi.

6. Roki

(a) Splošni roki

(i) Rok, v katerem lahko stranke zahtevajo vprašalnik

Vse zainteresirane stranke, ki niso sodelovale v preiskavi, ki je privedla do ukrepov, ki so predmet tega pregleda, morajo zahtevati vprašalnik v najkrajšem možnem času, vendar najpozneje v 15 dneh po objavi tega obvestila v Uradnem listu Evropske unije.

(ii) Rok, v katerem se stranke javijo, predložijo odgovore na vprašalnik in vse ostale podatke

Če zainteresirane stranke želijo, da se med preiskavo upoštevajo njihova stališča, se morajo javiti Komisiji, izraziti svoja stališča in predložiti izpolnjen vprašalnik ali kakršne koli druge informacije v 40 dneh od datuma objave tega obvestila v Uradnem listu Evropske unije, če ni drugače določeno. Opozoriti je treba na dejstvo, da je uveljavljanje večine procesnih pravic, določenih v osnovni uredbi, odvisno od tega, ali se stranka javi v navedenem roku.

(iii) Zaslišanja

Vse zainteresirane stranke lahko pri Komisiji zaprosijo tudi za zaslišanje v istem 40 dnevnem roku.

(b) Posebni rok v zvezi z vzorčenjem

(i) Podatki, določeni v odstavku 5.1(a)(i), morajo prispeti na naslov Komisije v 15 dneh od objave tega obvestila v Uradnem listu Evropske unije, glede na to, da se namerava Komisija o končni izbiri posvetovati z zadevnimi strankami, ki izrazijo pripravljenost za vključitev v vzorec, v roku 21 dni od objave tega obvestila v Uradnem listu Evropske unije.

(ii) Vsi drugi podatki, pomembni za izbiro vzorca v skladu z odstavkom 5.1(a)(ii), morajo prispeti na naslov Komisije v roku 21 dni od objave tega obvestila v Uradnem listu Evropske unije.

(iii) Odgovori na vprašalnik vzorčenih strank morajo prispeti na naslov Komisije v 37 dneh od datuma prejema obvestila o njihovi vključitvi v vzorec.

(c) Posebni rok za izbiro države s tržnim gospodarstvom

Stranke v preiskavi lahko po želji podajo svoje mnenje o ustreznosti Kanade, ki je, kakor je navedeno v točki 5.1(d) tega obvestila, predvidena kot država s tržnim gospodarstvom za namene določitve normalne vrednosti v Belorusiji. Te pripombe mora Komisija prejeti v 10 dneh od datuma objave tega obvestila v Uradnem listu Evropske unije.

7. Predložena pisna stališča, izpolnjeni vprašalniki in korespondenca

Vsa stališča in zahtevki zainteresiranih strank morajo biti predloženi v pisni obliki (ne v elektronski obliki, razen če ni drugače določeno) in v njih morajo biti navedeni ime, naslov, elektronski naslov, telefon ter telefaks in/ali številke teleksa zainteresirane stranke. Vsa pisna stališča, vključno s podatki, zahtevanimi v tem obvestilu, izpolnjenim vprašalnikom in korespondenco, ki jih zainteresirane stranke predložijo na zaupni osnovi, se opremijo z oznako „Interno (4)“ ter se jim v skladu s členom 19(2) osnovne uredbe priloži različica, ki ni zaupne narave in je opremljena z oznako „V PREGLED ZAINTERESIRANIM STRANKAM“.

Korespondenčni naslov Komisije:

European Commission Directorate General for Trade Directorate B Office: J-79 5/16 B-1049 Brussels Faks (32-2) 295 65 05

8. Nesodelovanje

Kadar katera koli zainteresirana stranka zavrne dostop do potrebnih informacij ali teh ne predloži v roku ali znatno ovira preiskavo, se lahko v skladu s členom 18 osnovne uredbe na podlagi razpoložljivih dejstev sprejmejo pozitivne ali negativne ugotovitve.

Če se ugotovi, da je katera koli od zainteresiranih strank predložila napačne ali zavajajoče podatke, se ti podatki ne upoštevajo in se lahko v skladu s členom 18 osnovne uredbe uporabijo dejstva, ki so na voljo. Če zainteresirana stranka ne sodeluje ali pa sodeluje le delno in zato ugotovitve temeljijo na dostopnih dejstvih v skladu s členom 18 osnovne uredbe, je lahko izid za to stranko manj ugoden, kot bi bil, če bi sodelovala.

9. Časovni okvir preiskave

Preiskava bo v skladu s členom 11(5) osnovne uredbe zaključena v 15 mesecih od datuma objave tega obvestila v Uradnem listu Evropske unije.

(1) UL C 249, 8.10.2004, str. 3.

(2) UL L 56, 6.3.1996, str. 1. Uredba, kakor je bila nazadnje spremenjena z Uredbo Sveta (ES) št. 461/2004 (UL L 77, 13.3.2004, str. 12).

(3) UL L 308, 24.10.1992, str. 41. Uredba, kakor je bila nazadnje spremenjena z Uredbo Sveta (ES) št. 992/2004 (UL L 182, 19.5.2004, str. 23).

(4) To pomeni, da je dokument samo za notranjo uporabo. Zaščiten je v skladu s členom 4 Uredbe (ES) št. 1049/2001 Evropskega parlamenta in Sveta (UL L 145, 31.5.2001, str. 43). Je zaupen dokument v skladu s členom 19 Uredbe Sveta (ES) št. 384/96 (UL L 56, 6.3.1996, str.1) in členom 6 Sporazuma STO o izvajanju člena VI GATT 1994 (Protidampinški sporazum).